УТИЦАЈ СТРАНОГ БРЕНДИРАЊА НА ПЕРЦЕПЦИЈУ ПОТРОШАЧА О КВАЛИТЕТУ,  ПОРЕКЛУ ПРОИЗВОДА И ОДЛУКУ О КУПОВИНИ
Апстракт  

Име бренда говори пуно о производу, оно не служи само да диференцира производ већ и да комуницира вредности битне за потрошача. Име може да укаже на природу, свху, категорију производа, на његово порекло, власништво, цену, квалитет и још много тога. Циљ рада је да се испита утицај страног имена бренда на перцепцију потрошача о пореклу производа, квалитету и одлуци о куповини текстилних производа у нашој земљи. Подаци су прикупљени методом личног интервијуа помоћу онлине анкете, а хипотезе су тестиране регресионом анализом и Хи квадрат тестом слагања. Добијени резултати указују да страно име бренда наводи потрошача да мисли да је у питању гардероба која је произведена изван наше земље, такође одећу страног имена потрошачи доживљавају као квалитетнију што даље утиче на њихову одлуку о куповини. 

УВОД
На данашњем тржишту присутно је небројено много брендова као и производа супститута, па не чуди чињеница што компаније улажу велике напоре да изграде јак бренд. Јак бренд диференцира производ, јасно указује на власништво, испоручује конзистентан квалитет, помаже потрошачима да лакше и брже донесу одлуку о куповини (Alashban, Zinkhan & Balazs, 2001). Јаки брендови лако генеришу базе лојалних купаца, а то даље утиче на остваривање високих профита, што је циљ сваког тржишног учесника.  Прво што потрошач чује и сазна о бренду је управо његово име, зато многи аутори тврде да успех производа највише зависи од тога колико је добро осмишљено његово име. Бирање погодног имена бренда директно утиче на подизање нивоа свести и знања о бренду, а обликује и повољан имиџ бренда (Keller, Heckler & Houston, 1998.) Име бренда често јасно указује на природу, суштину и основну вредност производа, асоцира на очекивани ниво квалитета, имплицира порекло производа. Имајући ово на уму може се рећи да смишљањем и одабиром доброг имена за бренд, маркетинг и бренд менаџери имају одличне могућности за креираје позитивних асоцијација, перцепција и имиџа бренда у потрошачевој свести. Једна од опција приликом именовања бренда коју маркетинг или бренд менаџери имају јесте да бренду дају назив на страном језику, ова пракса назива се „страно брендирање“. Страно брендирање (енг. foreign branding) је “давање имена бренду које подразумева исписивање или изговор на страном језику” (Melnyk, Klein & Völckner, 2012, p.21). Када је име бренда на језику потрошача онда се такав бренд доживљава као домаћи и обрнуто, страно име бренда наводи потрошача да мисли да је тај бренд страни (Kinra, 2006). У многим земљама брендови са страним називом перципирају се као производи бољег квалитета, вишег статуса, са повољнијом репутацијом и истанчанијим техничким перформансама (Dogan, Özkara, 2013). Применом страног брендирања потрошачи се наводе на погрешну перцепцију о пореклу производа, а земља порекла производа (made in) доказано има велики утицај на перцепцију потрошача о квалитету производа. За квалитетан производ потрошач је увек спреман више да плати и да га изабере приликом поновљене куповине. Сходно томе у фокусу рада биће испитивање да ли страно брендирање утиче на потрошачеву перцепцију о земљи порекла производа, квалитету производа и одлуци  о куповини. У раду су најпре представљена досадашња теоријска и практична сазнања из области истраживања, што је приказано у прегледу литературе. Други део рада презентује примењену методологију за потребе овог истраживања, као и структуру узорка.  У трећем делу рада приказани су резилтати емпиријског истраживања. На крају рада изнети су закључци, дискутовано је о доприносу и ограничењима истраживања и размотрене су могућности за даља истраживања. 
1. ПРЕГЛЕД ЛИТЕРАТУРЕ
Према Акеру „бренд је име, појам, дизајн, симбол или нека друга карактеристика која идентификује добро или услугу једног продавца и разликује га од других продаваца”.  Дефиниција указује да се сам појам бренда поистовећује са именом, што потврђује тврдње многих аутора да је име један од круцијалних елемената идентитета бренда. Према Вељковићу „име бренда представља део бренда који се може изговорити“, то је највидљивоји односно најчулнији део производа који идентификује и диференцира производ.  Пракса је показала да се назив бренда више памти од осталих елемената идентитета бренда, што указује на чињеницу да је давање имена бренда стратешка одлука. Једном када се бренд именује, тешко га је касније променити (Вељковић, 2009, стр.214). 
Из тог разлога важно је давању имена бренда приступити са великом посвећеношћу и одговорношћу.  Приликом давања имена бренда треба следити савете: да име буде једноставно за изговор и читање, оригинално, лако за памћење, различито од имена конкурентских производа или услуга, да има значење у складу са производом и услугом, да изазива позитивне емоције.  Избор имена бренда често је од пресудног значаја за успех производа на тржишту (Jobber & Fahy, 2008). 
Уколико се име даје производу или услузи који су предвиђени за међународно тржиште онда се посебна пажња обраћа на значење тог имена на матерњим језицима тржишта на којима ће бренд бити пласиран (Chao &  Lin, 2017). Много је примера где су маркетинг менаџери занемарили прилагођавање имена бренда страним тржиштима, па је из тог разлога производ доживео неуспех. Један такав пример је када је Шевролет пласирао модел аутомобила „Нова“ на латино америчком тржиту где „Но ва“ значи не иде, десило се да нико није желео да купи ауто који не иде. Puffs је пласирао своје марамице на Немачком тржишту занемарујући да реч „puff“ у Немачком сленгу значи бордел. Познат је и пример када је Мерцедес-Бенз ушао на Кинеско тржиште са бренд именом „Бенси“ што значи „жури да умре“. 

Име бреда може много тога да открије о самом производу, између осталог име може бити главни индикатор који потрошачу указује на порекло производа, односно даје прву информацију о томе да ли је производ домаћи или страни. За многе категорије производа маркетинг менаџери прибегавају такозваној пракси „страног брендирања“ (енг. foreign branding). Страно брендирање подразумева давање имена бренду које се не подудара са матерњим језиком потрошача.  Давање страног имена домаћем производу има за циљ изградњу имиџа тог производа у духу земље чији се језик користи приликом именовања бренда. Тако се француски називи користе за давање имена козметичким производима, немачка имена техничким производима, а италијанска имена за храну или одећу. Ова пракса својствена је како развијеним тако и земљама у развоју, а често јој се прибегава са циљем да се производ лакше прихвати и позиционира као глобални бренд. Поред тога, мотив за давање страног имена бренду је и намера да се бренду припише перцепција вишег квалитета и бољи социјални статус (Melnyk, Klein & Völckner, 2012, p.21).  Многа истрживања из ове области показала су да у зависности од језика који се користи приликом страног брендирања, потрошачи могу извести закључке о хедонистичкој односно утилитарној природи производа.  Производе са француским називима потрошачи доживљавају као хедонистичке, за разлику од производа са Немачким именима које остављају утисак утилитарног производа (Olavarrieta, Manzur, Mobarec, & Friedmann,2009.). 
У свету се прича око 7000 различитих језика, што је велики избор за маркетинг менаџере који се одлучују за стратегију страног брендирања. Приликом избора језика треба имати у виду и веома важан аспект језика, а то је  изговор. Ако потрошач има потешкоћа да прочита и изговори име, веома су мале шансе да ће бити способан да запамти бренд. Када је потрошачу тешко да изговори име, онда је веома мала вероватноћа да ће питати за тај исти бренд, да ће о њему дискутовати са другима или да ће га купити (Alashban, Hayes, Zinkhan & Balazs, 2001., p.10). У Србији потрошачи имају потрешкоћа да прочитају и запамте имена страних брендова који у свом називу имају слова која не постоје у азбуци, попут ä, ö, ü, ß, ç, à,é,î,ñ и многа друга. Поред овога, проблеме задају и дугачки и рогобатни називи брендова, који су тешки како за читање и изговор, тако и за памћење.   
На домаћем тржишту доста је примера примене страног брендирања, а неки од њих су: Waltz крем који производи компанија Ћатић Company doo iz Пријепоља, Fresh papirne i vlažne maramice firme Пирамида72 из Шапца, Benlian food iz Niša, a tu su i mnogi tekstilni брендови попут Tiffany i P.S. Feshon из Чачка, Jagger из Крагујевца, Ramax из Пожеге.  
Када се примењује пракса страног брендирања, свесно се утиче на потрошачеву перцепцију о земљи  порекла производа (country of origin - coo). Уколико је име бренда на енглеском језику, потрошачи имају утисак да је ово производ из неке Европске земље или из Америке, немачки назив асоцира на Швајцарско, Аустријско или Немачко порекло производа, азијска слова асоцирају на Кинеско порекло.  Различите земље имају различите конотације у свести потрошача (Dogan, Özkara, 2013). Вељковић истиче да технички и технолошки развијене земље заузимају боље позиције у свести потрошача, односно имају повољнији имиџ који је од суштинског значаја за формирање позитивних ставова потрошача према самом бренду. Потрошачи предност дају производима који долазе из развијених земаља, а мање поверења имају у брендове из земаља у развоју.  „Земља порекла је критеријум по коме потрошачи обликују своје ставове и уверења“ (Шапић, Коцић, Радаковић, 2018, стр.1301), што се манифестује кроз значајан ефекат на перцепцију о квалтету производа,  имиџ бренда, свест о бренду и ниво поверења у бренд (Dogan, Özkara, 2013). „U nedostatku pouzdanih i relevantnih informacija o proizvodima koje potrošači imaju tendenciju da koriste, zemlja porekla predstavlja smernicu koja doprinosi donošenju odluke o kupovini“ (Šapić et al, 2018, str. 1300). Zbog svega navedenog  izbor o isticanju zemlje porekla proizvoda smatra se važnom strateškom odlukom. 

Европска асоцијација за слободну трговину наглашава да је производ са пореклом онај у чијем су саставу материјали и компоненте произведени у истој земљи у којој је произведен сам производ или од материјала који су у довољној мери обрађени у земљи производње. Због ефекта глобализације, а најчешће из разлога снижавања трошкова производње, уобичајена је пракса да светске компаније прибегавају оутсоурцинг-у.  Јаки глобални брендови попут Nike, Coca Cola, Apple и многи други имају седиште и производњу у различитим земљама. Производња оваквих брендова обично је смештена у земље које имају лош имиџ у свести потрошача, што може утицати на формирање негативних ставова према бренду, а то даље узрокује избегавање бренда.  Јаки глобални брендови настоје да предупреде негативне ставове тако што акцентују културу бренда која се везује за земљу из које оригинално потиче бренд. Брендови који тек настоје да учврсте своју позицију као глобални брендови имају опцију да не истичу порекло или да га дискретно прикрију, а  повољнија опција је да се прибегне пракси страног брендирања како би се перцепције усмериле на земље које заузимају повољније позиције у потрошачевој свести. 

Ова тема је уско повезана са потрошачким етноцентризмом, односно приврженошћу домаћем производу. Етноцентрични потрошачи преферирају куповину домаћег производа зато што на тај начин директно доприносе развоју домаће економије и повећању животног стандарда и запослености (Kumru & Yunus, 2015). Према томе, у земљама у којима је висок степен потрошачког етноцентризма треба избегавати стратегију страног брендирања производа. Према истраживањима групе истраживача (Маринковић, Станишић и Костић) са Економског Факултета у Крагујевцу, Српски потрошач је умерено етноцентричан  (скор од 3,72 на скали од један до седам). Ово истраживање је показало да се степен етноцентричности разликује у зависности од категорије производа, па су тако наши потрошачи привржени домаћем производу када су прехрамбени, алкохолни и безалкохолни производи у питању. Половина потрошача се опредељује за домаћу гардеробу, средстава за личну хигијену и кућну хемију, као и цигарете. С обзиром да домаћих произвођача беле технике и других кућних уређаја готово и нема (они који постоје примењују стратегију страног брендирања, па их потрошачи не распознају као домаће), не чуди резултат да се за ову категорију производа Српски потрошач опредељује искључиво за иностране брендове. Све ово указује на то да стратегију страног брендирања на нашем тржишту не треба примењивати у случају брендирања основних производа, док за одећу и белу технику ово може бити успешна опција. 
Многа истраживања показала су да земља порекла често бива и синоним за квалитет производа (Agyekum, 2015): Швајцарски сатови, Немачки аутомобили, Амерички тексас, Јапански порцелан. Котлер дефнише квалитет на следећи начин: „Квалитет је укупност особности/карактеристика производа или услуга које имају способност да задовоље изречене или имплицитне потребе“. Дакле, квалитет је мера способности производа да задовољи потребе потрошача. Да би се извршила добра стратешка анализа квалитета производа Гарвин предлаже осам критичких категорија: перформансе, специјалне одлике, поузданост, усаглашеност, трајност, погодност сервисирања, естетске карактеристике и корисниково поимање квалитета. Првих седам категорија може бити одличлно оцењено од стране произвиођача, али уколико тих седам категорија не испуњава потрошачева очекивања, он ће производ доживети као некваитетан.  „Произвођач никада не сме да заборави да се квалитет оцењује са становишта потрошача“ (Милосављевић, Маричић & Глигоријевић, 2005, п.289), зато је најважније истражити очекивања и сходно томе испоручити очекивани ниво квалитета. Потрошачи често оцењују квалитет производа на основу информација које повезују са производом (Милосављевић ет ал., 2005). Треба имати на уму да они могу проценити квалитет производа на основу многих показатеља као што су разни физички атрибути производа (боја, укус, мирис, састав, величина), или на основу цене, паковања, места продаје, имена бренда, имиџа бренда, земље порекла производа, репутације произвођача (Agyekum, 2015). Потрошачи у земљама у развоју најчешће повезују виши ниво квалитета производа са иностраним брендовима, “квалитет иностраних брендова веома је  добар предиктор ставова и намера потроščа, у погледу будуће куповине ове врсте брендова”(Šапић, Фуртула, Филиповић, 2019, стр.383). 
Избор имена бренда може утицати на или мењати потрошачев избор производа и процес одлуке о куповини (Karimi, Papamichail & Holland, 2015, Kumru & Yunus, 2015). Према Котлеру потрошач пролази кроз пет фаза у процесу куповине производа: 1. препознавање проблема, 2. тражење информација, 3. процена алтернатива, 4. одлука о куповини и 5. понашање после куповине. Овај процес није јединствен за сваког потрошача и за све категорије производа. Што је већа свест и знање о бренду, а посебно када већ постоји претходно искуство коришћења бренда, то је процес доношења одлуке о куповини бржи и једноставнији. Како је већ наведено у претходном тексту, страно брендирање иницира да се перцепција о земљи порекла производа веже за неку од земаља које имају повољнију позицију у свести потрошача од оне у којој је бренд заиста произведен. Због ефекта земље порекла производа када је имиџ земље позитиван потрошачи имају веће поверење у бренд и позитивне перцепције о квалитету, па се тако лакше долази до одлуке о куповини. Многа истраживања показала су да је потрошач увек спреман да за виши квалитет производа издвоји и више новца. С тога се може закључити да страно брендирање има повољан утицај на доношење одлуке о куповини.  
На основу изложеног формирано је пет истраживачких хипотеза: 
Х1 : Име бренда има позитиван статистички значајан утицај на порекло производа.

Х2: Порекло производа има позитиван статистички значајан утицај на перцепцију квалитета. 

Х3: Име бренда има има позитиван статистички значајан утицај на  квалитет производа.  

Х4: Име бренда има позитиван статистички значајан утицај на одлуку о куповини.  
Х5: Српски потрошачи не препознају српске одевне брендове са страним називом као домаће. 
2. МЕТОДОЛОГИЈА ИСТРАЖИВАЊА И СТРУКТУРА УЗОРКА 
Истраживање је спроведено методом личног интервјуа, помоћу онлине анкете. Онлине анкета конципирана је тако да садржи  једанаест констатација које су груписане тако да се две односе на име бренда, а по три на порекло, одлуку о куповини и квалитет производа. Констатације су формиране по угледу на мерну скалу аутора Шапић, Фуртула и Филиповић (2009), а прилагођене су за потребе овог истраживања. Испитаници су свој степен слагања исказали на петостепеној Ликертовој скали (1 – апсолутно се не слажем, 5 – апсолутно се слажем). Три питања затвореног типа у упитнику односе се на демографске податке о испитаницима и то о полу, старости и образовању, док је једно питање затвореног типа на крају упитника постављено са циљем провере да ли испитаници препознају домаће бредове са страним називом и обрнуто. Онлине анкета спроведена је у периоду од 21. до 30.јуна 2019.године. Испитано је 247 испитаника, а након одбацивања непотпуних и неисправних одговора у узорак је узето у обзир 226 одговора. Узорак је сегментиран према полу, старости и образовању. Од укупног броја испитаника 77 (34%) су мушког, а 148 женског пола (66%). Најмладјих испитаника старости од 18 до 25 година у узорку је 50 (22%), а највише испитаних 72 (32%) је узраста од 26 до 35 година, 67 (30%) испитаника су старосне доби од 36 до 45 година, 30 (13%) су испитаници старости од 46 до 55 година, а само 6 (3%) испитаника имају 56 година или више. Када је образовна структура у питању, 2 испитаника (1%) имају основно, 56 (25%) средње, а највише испитаника 167 (74%) има високо образовање. Анализа прикупљених примарних података извршена је у програму за статистичку обраду података СПСС (The Statistical Package for the Social Sciences). Од статистистичких анализа имплементиране су дескриптивна статистичка анализа, анализа интерне поузданости, корелациона анализа, регресиона анализа и Хи квадрат тест слагања. 

3. РЕЗУЛТАТИ ИСТРАЖИВАЊА
Како би се испитала повољност и хомогеност ставова које су испитаници изнели на дате констатације најпре је спроведена дескриптивна анализа, односно израчуната је аритметичка средина и стандардна девијација, а преглед резултата дат је у табели 1. Резултати указују да су ставови за свих 12 констатација прилично уједначени и крећу се у интервалу од 2,48 до 2,92, односно око средње вредности петостепене Ликертове скале, па се може рећи да су ставови испитаника по питању свих варијабли најчешће неутрални. Ово се може објаснити чињеницом да је испитивано мишљење испитаника у односу на једну категорију производа односно одећу, за коју ставови испитаника о имену бренда, пореклу производа, квалитету и одлуци о куповини нису толико изражени као када је реч о другим категоријама прозвода попут прехрамбених производа, беле технике, аутомобила. 
Табела 1: Дескритптивна анализа
	Дескриптивна анализа 
	

	Констатације
	Аритметичка средина
	Стандардна девијација
	

	Име бренда
	 
	 
	

	Одећа са страним именом ми је привлачнија од одеће са српским називом.
	2,69
	1,085
	

	Када одећа има страно име, обично помислим да је произведена у иностранству.
	2,87
	1,184
	

	Више волим да носим одећу са страним именом.
	2,56
	1,025
	

	Порекло производа
	 
	 
	

	Увек проверавам порекло одеће коју купујем.
	2,92
	1,193
	

	На основу тога где је произведена одећа могу да закључим колико је квалитетна.
	2,92
	1,141
	

	Одећа произведена у иностранству је квалитетнија од одеће произведене у Србији.
	2,48
	0,996
	

	Одлука о куповини
	 
	 
	

	Порекло одеће битно утиче на моју одлуку о куповини.
	2,55
	1,030
	

	Када сам у прилици да бирам пре ћу се одлучити за страни него за домаћи бренд одеће.
	2,67
	1,047
	

	Када уђем у радњу одећа са страним називом ми пре привуче пажњу него одећа са домаћим именом.
	2,66
	1,111
	

	Квалитет
	 
	 
	

	Страни брендови користе боље материјале при изради одеће од домаћих произвођача.
	2,66
	0,964
	

	Одећа страног бренда дуже траје од одеће домаћих произвођача.
	2,66
	1,001
	

	Модели одеће страних брендова су бољи од домаћих.
	2,84
	1,078
	


Извор: Калкулација аутора на основу СПСС-а
Поузданост мерне скале анализирана је израчунавањем Кронбаховог алфа коефицијента. Вредности овог коефицијента крећу се између 0 и 1, када је вредност већа од 0,7 може се рећи да је поузданост и конзистентност тврдњи адекватна (Hair, Black, Babin & Anderson, 2014). Резултати дати табелом 2 указују да све четири варијабле имају добру конзистентност констатација, с тим да код варијабли порекло производа (0,886) и квалитет (0,869) пузданост и унутрашња усаглашеност је веома добра.   

Табела2: Cronbach’s Alpha
	Cronbach’s Alpha
	

	Име производа
	0,735

	Порекло производа
	0,886

	Одлука о куповини
	0,756

	Квалитет
	0,869


Извор: Калкулација аутора на основу СПСС-а
Како би се утврдила природа везе између варијабли урађен је Пирсонов и Спирманов коефицијент корелације. Резултати корелационе анализе дати су у табели 3. Када је вредност коефицијента корелације већа од 0,01 може се рећи да посматране варијабле међусобно корелирају. У случају када је овај коефицијент мањи од 0,4 корелација је слабог интензитета, за вредност између 0,4 и 0,6 интензитет корелације је умерен, а када вредност прелази 0,6 онда је реч о корелацији високог степена интензитета. На основу добијених вредности оба коеифицијента корелације може се закључити да постоји статистички сигнификантна позитивна веза на нивоу 0,01 између свих анализираних варијабли. Релативно висок степен корелације идентификован је између имена производа и квалитета (0,614), док су остале корелације умереног интензитета између вредности 0,4 и 0,6. 

Табела 3: Корелациона анализа
	
	Име производа
	Порекло производа
	Одлука о куповини
	Квалитет

	Име производа
	1
	,404**
	,597**
	,614**

	Порекло производа
	,422**
	1
	,507**
	,423**

	Одлука о куповини
	,588**
	,507**
	1
	,584**

	Квалитет
	,601**
	,416**
	,563**
	1


**Вредност је сигнификантна на нивоу 0,01, Пирсонов коефицијент изнад диагонале, а Спирманов испод
Извор: Калкулација аутора на основу СПСС-а
Табела 4: Резултати просте регресионе анализе 

	Варијабле
	R2
	β
	t
	Значајност (p)
	Страндардна грешка

	Име производа - порекло производа
	0,163
	0,404
	6,586
	,000**
	,057

	Порекло производа - квалитет
	0,179
	0,423
	6,963
	,000**
	,066

	Име производа - квалитет
	0,377
	0,614
	11,616
	,000**
	,054

	Име производа – одлука о куповини
	0,356
	0,597
	11,102
	,000**
	,053


** Вредност је сигнификантна на нивоу 0,01

Извор: Калкулација аутора на основу СПСС-а
Како би се тестирале постављене истраживачке хипотезе спроведене су просте регресионе анализе, а резултати су приказани у табели 4. Резултати тестирања И хипотезе указују да независна варијабла име производа има статистички значајан позитиван утицај на зависну варијаблу порекло производа и 16,3% варијабилитета зависне варијабле је објашњено овим регресионим моделом. Што се вредности β коефиијента тиче, она се креће у интервал од 0 до 1, а статистички је значајна када прелази вредност 0,01.  Што је виша вредност овог коефицијента, указује да независна варијабла има јачи утицај на зависну варијаблу. У овом регресионом моделу β је статистички значајна и износи 0,404.  Добијени резултати указују да на основу имена производа испитаници перципитају земљу порекла производа. Сходно томе, I хипотеза је доказана. До истих сазнања дошли су и аутор Salciuviene и сарадници (2010) у својој студији која је испитивала у којој мери брендови са страним називима утичу на стварање погрешних перцепција о земљи порекла производа. 
Према резултатима тестирања друге хипотезе такође, се може рећи да утицај независне на зависну варијаблу је позитиван и статистички значајан, а 17,9% варијабилитета зависне варијабле објашњено је регресионим моделом, вредност β статистички је значајна и износи 0,423. Према томе II хипотеза је доказана и указује да испитаници на основу тога где је произведена одећа могу закључити каквог је она квалитета. Овакав резултат добили су и Adina и сарадници (2015) у студији о утицају земље порекла на перцепцију бренд позиционирања. 
И код тестирања треће хипотезе уочено је да постоји статистички значајан позитиван утицај независне варијабле име производа на зависну варијаблу квалитет, код ове регресионе анализе 37,7% варијабилитета зависне варијабле је објашњено регресионим моделом. За овај посматрани регресиони модел β има највишу вредност и износи 0,614. Овакав резултат добили су и аутори Kumru i Unus (2015) у својој студији која се бавила потрошачким етноцентризмом и евалуацији имена бренда. На основу овог резултата потврђено је да испитаници одећу са страним називом сматрају квалитетнијом. Имајући ово у виду и III хипотеза је доказана. 
Резултати тестирања IV хипотезе, као и код претходних указују на постојање статистички значајаног позитивног утицаја независне варијабле име производа на зависну варијаблу одлука о куповини, овде је 35,6% варијабилитета зависне варијабле објашњено регресионим моделом, док је вредност β 0,597. С тога, може се потврдити да страни назив одеће утиче на испитаникову одлуку о куповини исте, што указује да је и IV хипотеза доказана. До истог резултата дошли су и аутори Šпић, Фуртула и Филиповић (2009) приликом истраживања квалитета и етноцентризама као предиктора куповине иностраних брендова. 
Tabela 4: Hi kvadrat test slaganja

	Испитаник препознаје српске текстилне брендове са страним називом као домаће
	Опажене фреквенције
	Очекиване фреквенције
	χ2
	Број степени слободе
	p-вредност

	Не
	134
	112,5
	8,218a
	1
	0,004

	Да
	92
	112,5
	
	
	

	Укупно
	226
	 
	 
	 
	 

	0 ćelija (0,0%) ima očekivane frekvencije manje od 5. Najmanja očekivana frekvencija je 112,5.
Izvor: Kalkulacija autora na osnovu SPSS-a


На крају статистичке анализе примењен је Хи квадрат тест слагања како би се доказала пета хипотеза. Испитаницима је у анкетном упитнику понуђено 11 различитих текстилних брендова, а њихов задатак је био да међу њима препознају 7 домаћих брендова који користе стратегију страног брендирања (Jagger, P.S. Fashion, Piroćanac underwear, Mona, Ramax, Extreme Intimo, Tiffany). Испитаници су за сваки тачно препознат бренд добијали по 1 бод, за оне које нису препознали 0 бодова, а за погрешно препознате -1 бод. Овако добијен крајњи резултат је кодиран и одређено је да се за испитанике који тачно препознају 5 и више брендова сматра да разликују домаће од страних брендова без обзира што примењују стратегију страног брендирања, а за испитанике који не препознају 4 и мање брендова може рећи да не праве разлику између страних и домаћих брендова са страним називом. 
На основу резултата χ2 теста слагања приказаних у табели може се закључити да је број испитаника који препознају српске текстилне брендове са страним називом као домаће (92 тј. 40,4%) статистички значајно мањи од испитаника који исте не препознају (134 тј. 59,6%). На основу овога може се рећи да је пета хипотеза доказана. 
ЗАКЉУЧАК
Име бренда је темељ производа, то је потрошачев путоказ ка пореклу производа, квалитету, одлуци о куповини. Истраживање приказано у овом раду спроведено је са циљем да се испита да ли потрошач због страног назива бренда има погрешну перцепцију о томе где је у овом конретном случају гардероба произведена, да ли је поимање квалитета повољније када се текстилном бренду додели страни назив и да ли потрошачи радије купују страну гардеробу. Статистичка анализа је потврдила све постављене хипотезе, регресионом анализом утврђено је да име бренда утиче на све три посматране варијабле: порекло производа, квалитет и одлуку о куповини. Потврђено је да је избор имена бренда стратешка и важна одлука која је готово неопозива, зато се морају пажљиво размотрити све опције за име које у перспективи може да обезбеди успех. На основу резултата овог истраживања може се рећи да је једна од тих опција када су у питању текстилни производи у Србији пракса страног брендирања. 
Научни допринос овог рада јесте у томе што допуњује теоријска сазнања на тему страног брендирања, која је мало обрађивана у страној, а још мање у домаћој литератури. Добијени подаци могу имати и практичну примену, односно друштвени допринос. Како је истраживање фокусирано само на текстилне производе, резултати могу бити од користи бренд менаџерима који разматрају примену страног брендирања у текстилној индустрији. Даље, резултати могу бити од користи у процесу грађења идентитета и имиџа бренда, као и приликом  планова за што боље позиционирање бренда. 
Као и многа друштвена истраживања и ово има извесна ограничења. Прво ограничење односи се на узорак који је због природе онлине истраживања такав да не обухвата све сегменте испитаника. Препорука за даља истраживања је да се обезбеди већи и репрезантативнији узорак. Као што је већ наведено, истраживање се односило само на једну категорију производа (текстилне производе), што се такође може декларисати као ограничење. Ширу слику о  страном брендирању дало би истраживање које би обухватило неколико различитих категорија производа: прехрамбене производе, белу технику, аутомобиле и друго. Тако би наредна истраживања могла да испитују разлику ставова о страном брендирању када су у питању различите категорије производа. Интересантно би било да се даље испитају ставови потрошача о страном брендирању у услужном сектору и да се исти упореде са ставовима везаним за производе. Поред тога, будућа истраживања могла би и да обухвате испитивања ставова различитих профила испитаника (жене, мушкарци, старост, образовање) везане за страно брендирање. 
Препорука бренд менаџерима је да се за стратегију страног брендирања одлуче онда када постоје планови да бренд прерасте у интернацинални, кад квалитет може да кореспондира квалитету производа из земаља на чијем језику ће бренд носити име и када је страни назив погодан за категорију производа којој бренд припада. 
Литература: 

1. Adina C., Capatina G., Stoenescu, R., (2015). Country-of-origin effects on perceived brand positioning. Procedia Economics and Finance. 23. 422-427. 

2. Agyekum, C., (2015), Consumer Perception of Product Quality, Scientific and academic publishing. 3. 25-29. 

3. Alashban A., Hayes L., Zinkhan, G., Balazs, A., (2001), International Brand-Name Standardization/Adaptation: Antecedents and Consequences, Journal of International Marketing Vol. 10, No. 3 (2002), pp. 22-48. 

4. Chao, P., Lin, S., (2017). Translating Brand Names Effectively: Brand Attitude Reversal and Perceived Brand Name Translation Relevance in an Emerging Market. Journal of International Consumer Marketing. 29. 120-134. 

5. Dogan, V.,  Özkara, B., (2013), Investigation of Brand Name-Country of Origin Preference in Four Different Product Groups with Respect to Conspicuous Consumption Tendency, International Review of Management and Marketing, Vol. 3, No. 4, 2013, pp.190-203

6. Garvin, D., (1988), Managing Quality: The Strategic and Competitive Edge, The Free Press, New York

7. Hair, F. J., Black, C. W., Babin, J. B., & Anderson, E. R. (2014). Multivariate Data Analysis, Pearson Education Limited, Harlow.

8. Jobber, D., Fahy, J. (2008). Osnovi marketinga, Data Status, Beograd. 

9. Karimi, S., Papamichail, K., Holland, C., (2015). The effect of prior knowledge and decision-making style on the o n l i n e purchase decision-making process: A typology of consumer shopping behaviour , Decision Support Systems, 77, 137 –147

10. Keller, K., Heckler, S., Houston, M. (1998). The Effects of Brand Name Suggestiveness on Advertising Recall. Journal of Marketing, 62(1), 48-57. 

11. Kinra, N., (2006), The effect of country-of-origin on foreign brand names in the Indian market, Marketing Intelligence & Planning, Vol. 24 Iss 1 pp. 15 – 30.

12. Kotler, P., Keller, K., (2015), Marketing Management, Pearson. 

13. Маринковић, В., Станишић, Н. анд Костић, М. (2011). Consumer ethnocentrism of Serbian Citizens, Sociologija, 53(1), pp. 43–58. 

14. Melnyk, V., Klein, K. V, Lckner, F. (2012). The Double-Edged Sword of Foreign Brand Names for Companies from Emerging Countries, Journal of Marketing, 76(6), pp. 21–37.

15. Милосављевић М., Маричић Б., Глигоријевић М., (2005), Основи маркетинга, ЦИД Економски факултет, Београд.

16. Olavarrieta S., Manzur, M., Friedmann, R., (2009). Foreign Branding: Examining the Relationship between Language and International Brand Evaluations. Innovar, 19 (35) 9-18.

17. Salciuviene, L., Ghauri, P., Streder, R., De Mattos, C., (2010). Do brand names in a foreign language lead to different brand perceptions?. Journal of Marketing Management. 26. 1037-1056. 

18. Шапић С., Фуртула, С., Филиповић Ј., (2019), Квалитет и етноцентризам као предиктори куповине иностраних брендова, Међународна научно-стручна конференција: Економски изазови земаља у транзицији, Зеница, Босна и Херцеговина.

19. Шапић С., Коцић М., Радаковић К., (2018), The effect of a product's country of origin on the customer loyalty creation process, Teme, XLII, Januar 2019, str. 1297-1317. 

20. Uyar, Kumru & Dursun, Yunus. (2015). Consumer ethnocentrism and brand name evaluations. 671.

21. Вељковић, С. (2009), Бренд менаџмент, ЦИД Економски факултет, Београд.

